Document ID: 31997R0314

KOMMISSIONENS FORORDNING (EF) Nr. 314/97 af 20. februar 1997 om ændring af forordning (EØF) nr. 94/92 om nærmere regler for indførsel fra tredjelande som omhandlet i forordning (EØF) nr. 2092/91 om økologisk produktionsmetode for landbrugsprodukter og om angivelse heraf på landbrugsprodukter og levnedsmidler
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EØF) nr. 2092/91 af 24. juni 1991 om økologisk produktionsmetode for landbrugsprodukter og om angivelse heraf på landbrugsprodukter og levnedsmidler (1), senest ændret ved Kommissionens forordning (EF) nr. 418/96 (2), særlig artikel 11, og
ud fra følgende betragtninger:
I artikel 11, stk. 1, i forordning (EØF) nr. 2092/91 fastsættes det, at produkter, som indføres fra et tredjeland, kun må markedsføres, hvis de har oprindelse i et tredjeland, der er anført på en liste opstillet i overensstemmelse med stk. 2 i samme artikel; der er blevet opstillet en sådan liste i bilaget til Kommissionens forordning (EØF) nr. 94/92 (3), senest ændret ved forordning (EF) nr. 522/96 (4);
Argentina, Schweiz og Ungarn har indgivet anmodning til Kommissionen om ændring af betingelserne for deres optagelse på den liste, der omhandles i artikel 11, stk. 1, i forordning (EØF) nr. 2092/91, og indsendt de oplysninger, der kræves efter artikel 2, stk. 2, i forordning (EØF) nr. 94/92;
Nederlandene har indgivet anmodning om, at SKAL tilføjes som et af kontrolorganerne i Ungarn; dette kontrolorgan er tidligere blevet vurderet af Nederlandene, og Kommissionen fremsatte denne anmodning over for de ungarske myndigheder; Ungarn har godkendt, at kontrolorganerne suppleres med dette kontrolorgan;
en gennemgang af de indsendte oplysninger har vist, at kravene svarer til, hvad der kræves efter EF-bestemmelserne;
af klarhedshensyn bør der i denne forordning opstilles en fuldstændig liste over tredjelande godkendt under ordningen i artikel 1 i forordning (EØF) nr. 2092/91;
for at ordningen kan fungere for hvert enkelt tredjeland, skal de kontrolattestudstedende organer, som er nævnt i artikel 11, stk. 1, litra b), i forordning (EØF) nr. 2092/91 identificeres;
de i denne forordning fastsatte foranstaltninger er i overensstemmelse med udtalelse fra det udvalg, der er omhandlet i artikel 14 i forordning (EØF) nr. 2092/91 -
UDSTEDT FØLGENDE FORORDNING:
Artikel 1
Bilaget til forordning (EØF) nr. 94/92 affattes som angivet i bilaget til nærværende forordning.
Artikel 2
Denne forordning træder i kraft den 1. marts 1997.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 20. februar 1997.

Labels: 3
17
5
6